**SEGÉDLET**

**Október 31-ig teljesítendő adatszolgáltatási és igazolási kötelezettség teljesítéséhez**

**Általános információk:**

* Vállalkozása részéről a július 1-i jogszabályváltozás kapcsán, vagy az utazásszervezői tevékenységének ezen időpontot követő megkezdésekor nyilatkozott arról, hogy belföldi vagy nemzetközi utazásszervezői tevékenységet végez és mindezekkel összefüggésben az összeállított utazási csomagjainak részét képezi-e a személyszállítási elem vagy sem. Belföldi biztosítékot továbbra is a Magyarország határainak átlépésével nem járó utazásokhoz, míg nemzetközit az ebbe a halmazba nem sorolható utazásokhoz kapcsolódóan kell igazolni. A kötelező biztosítás csak abban az esetben szükséges, ha az összeállított utazási csomagjainak része a személyszállítási elem. *A fizetésképtelenség elleni védelem rendszerének mindaddig a felénk bejelentett tevékenységével összhangban kell megfelelnie, amíg ezzel kapcsolatos változást nem jelent be felénk* (pl. a továbbiakban már nem végez belföldi utazásszervezést, vagy utazási csomagjainak már nem lesz része, vagy éppen része lesz a személyszállítási elem).
* Fentiek alapján az adatlapon *az árbevételi adatok kapcsán, csak annál a tevékenységnél (belföldi és/vagy nemzetközi) adjon meg releváns összeget* (számviteli rendszeréből levezethető és a biztosító / bank felé is megadott összeget), *amely tevékenységet ténylegesen végzi*, azaz amelyet hatóságunk felé is bejelentett. Ha az adott tevékenység végzéséről tett bejelentést felénk korábban, úgy akkor is nyilatkozzon, ha nem keletkezett bevétele (0 Ft).
* Annak ellenére, hogy az adatlapunkon csak a 2018. évre várható és a 2019. évre tervezett árbevételeket kérjük megadni, *a vagyoni biztosíték megfelelő mértékének meghatározása kapcsán legyenek figyelemmel a 2017. évre vonatkozóan tett (július 1. kapcsán nyilatkozott) árbevételi adatra is*, hiszen a három érték közül a legmagasabb összeget kell alapul venni a vagyoni biztosíték mértékének meghatározásánál. (2017. évi adatot azért nem kérünk, mert arról már nyilatkoztak.).
* A 2019. évre tervezett utazási csomagok személyszállítási eleméről azért várunk nyilatkozatot, mert az a nemzetközi vagyoni biztosíték minimum összegére is kihat (*5 millió helyett 7 millió szükséges és kiegészítő biztosítást is kötni kell*.).
* Az adatlapunkon a *kapcsolattartó személy* elérhetőségét célszerű kitölteni, hogy az esetleges pontatlanságokat, könnyen orvosolható problémákat közösen kezelni tudjuk.
* Ha bármely iratot másolatban csatol vagy emailen küld, úgy nyilatkoznia szükséges az eredetivel való egyezőségről szóló nyilatkozatot (eljárásrendi követelmény). A nyilatkozat az adatlap aláírásával is teljesül.

**Kötvények, Banki igazolások:**

* Az új szabályozás némileg módosította a vagyoni biztosítékként elfogadható szerződések kötelező tartalmi elemeit. A szerződésnek rendelkeznie kell arról is – összefüggésben azzal az esettel, ha az utazási vállalkozó nem képes az előlegek és részvételi díjak visszafizetésére és ezt a vállalkozó helyett a bank ill. a biztosító teszi meg –, hogy „*Ezen intézkedések megtétele érdekében az utazási vállalkozó köteles írásban vagy elektronikus hozzáférés biztosításával a biztosító, ill. a hitelintézet rendelkezésére bocsátani a kárenyhítéshez szükséges valamennyi adatot, különösen az érintett utazók azonosító adatait, az utazásukra, a szálláshelyükre, elérhetőségükre vonatkozó adatokat, az általuk befizetett előlegeket és részvételi díjakat*”.

Mindez különösen a hitelintézettel szerződő utazási irodák számára fontos, hisz ott mindig egyedi szerződések, bankgaranciák kerülnek kiállításra, míg a biztosításoknál a kötvény mögött egy általános szerződési feltétel áll. **Ilyenformán a hivatkozott rendelkezéssel a korábbi banki igazolásokat / szerződéseket mindenképpen módosítani kell!**

* **Bankgarancia esetén** minden esetben szükséges lesz a garancialevél *eredeti példányának* hatóságunk felé történő megküldése. Ez megtörténhet akár a határidőre másolatban küldött példányt követően is ésszerű időn belül.
* A mennyiben a biztosítótársaság vállalja, hogy a kötvényeket hatóságunk felé eljuttatja, úgy – figyelemmel az elmúlt évek tapasztalataira – bizalommal hagyatkozhatnak partnerükre, ez eddig minden évben hasonló módon és rendben lezajlott, ugyanakkor hiányzó kötvények esetében értelemszerűen Önökhöz fordulunk és nem a biztosítótársasághoz.

**Mulasztással összefüggő új jogkövetkezmények:**

* Az új szabályozási környezet lehetőséget ad arra, hogy az október 31-i határidőt követő *8 napon belül, azaz november 8-ig bírság kiszabása nélkül is lehessen pótolni a mulasztást*. Ilyen esetben hatóságunk figyelmeztetést köteles kiadni azonban, mely tartalmazni fogja, hogy ha és amennyiben a mulasztás az ezt követő két éven belül ismételten bekövetkezik, az már bírság kiszabását vonja maga után.
* Amennyiben utazási vállalkozása a határidőt követő 8 napon belül sem teljesíti az adatszolgáltatást, vagy ezen időpontig nem megfelelően teljesíti azt, úgy *hatóságunk köteles bírságot kiszabni* és 8 napon belüli teljesítésre felhívni az utazási irodát.
* Amennyiben valamely vállalkozó önhibán kívüli okból fenti határnapokig sem tudja teljesíteni kötelezettségét, úgy *igazolási kérelmet* továbbra is előterjeszthet az akadályoztatása megszűnését követően, de minden esetben igazolni kell az önhibán kívüli okot, pótolni kell teljes körűen az adatszolgáltatást és a kérelemhez 3000 Ft illeték megfizetését kell igazolni (<http://mkeh.gov.hu/eljarasidij>).
* Figyelemmel az október 31-et követő 4 munkaszüneti napra és az előbbiekben jelzett november 8-ig történő bírságolás nélküli, utólagos pótlás lehetőségére, kérjük kellő időben intézkedjenek a biztosíték megújításáról!

**Köszönjük, hogy megtisztelt figyelmével és áttekintette az október 31-i igazolási kötelezettséggel összefüggő segédletünket!**